**OBRAZLOŽENJE**

**UZ IZVJEŠĆE O IZVRŠENJU PRORAČUNA AGENCIJE ZA PREDŠKOLSKO, OSNOVNO I SREDNJE OBRAZOVANJE ZA 2020.GODINU**

Izvješće o izvršenju proračuna za 2020. godinu je sačinjeno sukladno Instrukciji Ministarstva financija i trezora BiH za sačinjavanje godišnjeg izvješća o izvršenju proračuna za period 1.1.-31.12.2020. godine, broj 05-16-2-114-1/21 od 4.1.2021. godine.

Usvajanjem Zakona o proračunu institucija Bosne i Hercegovine i međunarodnih obveza Bosne i Hercegovine za 2020. godinu, Agenciji za predškolsko, osnovno i srednje obrazovanje je odobreno **1.206.000 KM**, od čega je realizirano **972.118 KM ili 81%.**

 **A) BILANCA STANJA**

U Bilanci stanja na poziciji Aktive je iznos od 1.203 KM koja se odnose na kratkotrajna potraživanja.

Na poziciji Stalna sredstva iskazana su stalna sredstva u iznosu 456.578 KM, ispravka vrijednosti na dan 31.12.2020. godine u iznosu 420.698 KM te knjigovodstvena vrijednost u iznosu 35.880 KM.

Na poziciji Pasive nalaze se kratkoročne obveze i razgraničenja u iznosu od 199.907 KM, a odnose se na kratkoročne tekuće obveze u iznosu od 119.135 KM te obveze prema djelatnicima u iznosu od 80.772 KM.

**B) RASHODI**

 **TEKUĆI IZDACI:**

**Bruto plaće i naknade**

Sredstva za plaće uposlenih odobrena su u iznosu **817.000 KM**, a u izvještajnom periodu je ostvareno **689.312 KM ili 84,4 %.** Navedena sredstva se odnose na neto plaće, porez na plaću, doprinose za mirovinsko, zdravstveno, neuposlene, dječju zaštitu i na naknadu za zaštitu od prirodnih i drugih nesreća.

Do početka rujna 2020. godine Agencija je upošljavala 21 osobu, a počevši od 1. rujna, uposleno je 26 osoba, od ukupno 27 osoba za koliko je planiran proračun.

**Naknada troškova zaposlenih**

Odobrena sredstva na ovoj poziciji iznose **98.000 KM** a u izvještajnom razdoblju je ostvareno **90.252 KM ili 92,1%.** U strukturi ovih troškova zastupljene su naknade za prijevoz na posao i sa posla, naknade troškova smještaja, naknade za odvojeni život, ishranu, regres, naknade u slučaju smrti ili teže bolesti, porez na naknade i doprinosi na oporezivi dio naknada.

**Putni troškovi**

Za ovu namjenu proračunom je odobreno **30.000 KM**, a ukupno je realizirano **9.122 KM** ili **30,4%.** Gotova sva službena putovanja su morala biti otkazana zbog pandemije COVID-19, čime je realizacija troškova na minimalnoj razini. Iako je za zadnji kvartal bio planiran veći broj aktivnosti, koje uključuju i značajan broj domaćih i inozemnih putovanja, realizacija na ovoj stavci nije bila moguća zbog nastavka pandemije COVID-19 čime je onemogućena realizacija planiranih putovanja.

**Izdaci telefonskih i poštanskih usluga**

Sredstva odobrena proračunom za ovu namjenu su iznosila **22.000 KM**, a realizirano je **19.259 KM ili 87,5%**. Sredstva se odnose na troškove fiksnih i mobilnih telefona, interneta i poštanskih usluga. Na temelju Pravilnika o korištenju telefona („Službeni glasnik BiH“, broj 26/14), ravnateljica Agencije je donijela Pravilnik o korištenju mobilnih i fiksnih telefona broj: 01-02-1-466/14 od 3.12.2014.godine. Ovim Pravilnikom se regulira pravo na korištenje mobilnih i službenih fiksnih telefona u Agenciji. Svi korisnici mobilnih i fiksnih telefona su potpisali Izjavu kojom potvrđuju da su upoznati s visinom odobrenih troškova korištenja mobilnih i službenih fiksnih telefona te se obvezuju brižljivo čuvati telefonske aparate i odgovarati za svaku štetu koja nastane ili bi mogla nastati zbog nepažljivog ili nepravilnog rukovanja, a ujedno daje suglasnost da se izvrši obustava eventualnih prekoračenja potrošnje, sukladno Pravilniku.

**Nabava materijala**

Proračunom za 2020. godinu je odobreno **18.000 KM**, realizirano **14.066 KM ili 78,1%,** koja su iskorištena za nabavu uredskog materijala za potrebe Agencije.

**Izdaci za usluge prijevoza i goriva**

Odobrena sredstva su iznosila **8.000 KM**, realizirano **1.868 KM ili 23,3%,** koja se odnose na usluge prijevoza, goriva i registraciju motornih vozila.

Sukladno Pravilniku o uvjetima i načinu korištenja službenih vozila u institucijama Bosne i Hercegovine („Služneni glasnik BiH“, broj 26/14) ravnateljica Agencije donijela je Pravilnik o uvjetima i načinu korištenja službenih vozila Agencije za predškolsko, osnovno i srednje obrazovanje broj: 01-02-1-468/14 od 10.12.2014.godine. Ovim Pravilnikom reguliraju se uvjeti nabave, broj i način korištenja službenih vozila, prava i obveze i postupanja uposlenih i osoba koja upravljaju službenim vozilima, kao i kontrola potrošnje goriva i vođenje evidencije o korištenju službenih vozila Agencije. Pomenutim pravilnikom Agenciji je utvrđeno pravo na raspolaganje sa ukupno dva vozila. Realizacija na ovoj stavci nije usklađena zbog dugotrajnog bolovanja ravnateljice, koja koristi jedno od službenih vozila, uz činjenicu da zbog pandemije COVID-19 nije moguće realizirati sva službena putovanja i druge aktivnosti.

**Unajmljivanje imovine i opreme**

Proračunom je za unajmljivanje prostora odobreno **60.000 KM**, od čega je realizirano **46.051 KM ili 76,8%**, koji se odnose na troškove najma prostora u Banja Luci te na najam parking prostora u Banja Luci. Veći planirani iznos je bio namijenjen za najam opreme za provedbu međunarodnih testiranja iz oblasti obrazovanja, koja nisu realizirana zbog pandemije COVID-19.

**Izdaci za tekuće održavanje**

Za tekuće održavanje Proračunom je odobreno **20.000 KM**, a realizirano je **9.414 KM ili 47,1%,** koji su utrošeni na materijal za opravku i održavanje opreme, materijal za opravku i održavanje vozila, usluge opravki i održavanje opreme, usluge opravki i održavanja vozila te usluge pranja i parkiranja vozila. Manji utrošak sredstava za tekuće održavanje je nastao zbog postupka nabave novih računala, čime nije bilo uputno vršiti popravke i dogradnje na postojećoj računalnoj opremi. Također, zbog posljedica pandemije, minimalizirano je korištenje vozila, čime su i troškovi održavanja znatno manji.

**Izdaci osiguranja, bankarskih usluga i usluga platnog prometa**

Od odobrenih **4.000 KM** za ove svrhe, realizacija iznosi **1.599 KM ili 40%** i odnosi se na kasko osiguranje dva vozila Agencije. Kako je postignuta cijena premije osiguranja manja, realizacija na ovoj stavci je manja u odnosu na planirana sredstva.

**Ugovorene i druge posebne usluge**

Proračunom odobreni iznos za ugovorene i druge posebne usluge iznosi **92.000 KM.** Realizirano je **65.436 KM, odnosno 71,1%.** Na temelju Pravilnika o korištenju sredstava za reprezentaciju („Službeni glasnik BiH“, broj 26/14), ravnateljica Agencije je donijela Pravilnik o korištenju sredstava za reprezentaciju u Agenciji za predškolsko, osnovno i srednje obrazovanje broj: 01-02-467/14 od 3.12.2014.godine. Pravilnikom o korištenju sredstava za reprezentaciju u Agenciji za predškolsko, osnovno i srednje obrazovanje regulira se pravo, uvjeti i način korištenja sredstava za reprezentaciju u Agenciji za predškolsko, osnovno i srednje obrazovanje, vrste reprezentacije, osobe koje imaju pravo na korištenje sredstava za reprezentaciju, maksimalan iznos sredstava za reprezentaciju na godišnjoj razini, kao i obveze Agencije u svezi s korištenjem sredstava za reprezentaciju.

Najveći dio proračunom odobrenih sredstava na ovoj stavci se odnosi za isplatu naknada članovima Odbora Agencije i na pripadajuće doprinose i poreze za ove naknade koji su umanjeni u 2016.godini sukladno Odluci o visini novčane naknade za rad u Odboru Agencije za predškolsko, osnovno i srednje obrazovanje („Službeni glasnik BiH“, broj 28/16)

Ugovori o djelu odnose se na poslove vođenja ERASMUS+EPALE projekta do popunjavanja upražnjenih radnih mjesta u PJ Banja Luka, poslove održavanje higijene i čistoće u prostorijama PJ Sarajevo te poslovi izrade Smjernica za provedbu Zajedničke jezgre cjelovitih razvojnih programa za predškolski odgoj i obrazovanje definirane na ishodima učenja. Sve aktivnosti za koje su zaključivani ugovori o djelu su uvjetovani neizvršavanjem dužnosti neke od drugih institucija, kadrovskom nepopunjenošću, odnosno sukladno planu rada, gdje je za izvršenje pojedinih poslova nužno angažirati eksperta iz određenog polja obrazovanja.

**Izdaci za nabavu kapitalnih sredstava**

Planirani iznos na ovoj stavci je iznosio **37.000 KM**, a realizirano je **25.740 KM**, odnosno **69,6%.** Razlika je uvjetovana postupkom javne nabave i primjenom e-aukcije, gdje su ponuđene cijene značajno umanjene. Sukladno Planu nabava Agencije za 2020. godinu pokrenut je postupak za nabavu računala. Postupak je završen do 31.12.2020. te je Ugovor s dobavljačem i zaključen, no dobavljač nije mogao izvršiti isporuku robe zaključno s 31.12.2020. te je ista isporučena u siječnju 2021.godine. Budući da su obveze planirane u proračunu 2020.godine a račun je stigao u narednoj, 2021.godini sredstva smo po naputku Ministarstva financija i trezora rezervirali za 2021.godinu jer su svi uvjeti za to zadovoljeni te je faktura plaćena u 2021. godini iz sredstava za 2020. godinu. Unos i evidentiranje osnovnih sredstava će biti u izvješću za prvi kvartal 2021.godine.

**PRIMJENA PRAVILNIKA O KORIŠTENJU TELEFONA**

Na temelju članka 61.stavak (2) Zakona o upravi („Službeni glasnik BiH“, broj 32/02 i 102/09) i Pravilnika o korištenju telefona („Službeni glasnik BiH“, broj 26/14) ravnateljica Agencije je donijela Pravilnik o korištenju mobilnih i fiksnih telefona broj: 01-02-1-466/14 na dan 3.12.2014.godine. Ukupno raspoloživa sredstva za mobilne telefone na godišnjem nivou utvrđuju se sukladno članku 4. stav (3) Pravilnika o korištenju telefona („Službeni glasnik BiH“, broj 26/14), a visina odobrenih troškova po radnim mjestima je navedena u tabeli kakao slijedi:

|  |  |  |  |  |
| --- | --- | --- | --- | --- |
| Red.br | Radno mjesto | Prosječno mjesečno | Broj izvršilaca | Maksimalno godišnje |
| 1. | Ravnatelj Agencije | 200KM | 1 | 2400KM |
| 2. | Zamjenici ravnatelja | 100KM | 2 | 2400KM |
| 3. | Pomoćnici rukovoditelja | 40 KM | 3 | 1440KM |
|  | UKUPNO |  |  | 6240KM |

Maksimalan iznos troškova na godišnjoj razini je 6.240KM + 10% = 6.864KM.

Dozvoljeni troškovi službenih fiksnih telefona:

Maksimalni iznosi troškova službenih fiksnih telefona u Agenciji, na godišnjoj razini su utvrđeni kako slijedi:

|  |  |  |  |  |
| --- | --- | --- | --- | --- |
| Red.br. | Radno mjesto | Prosječno mjesečno | Broj izvršiilaca | Maksimalno godišnje |
| 1. | Ravnatelj Agencije | 60KM | 1 | 720KM |
| 2. | Zamjenici ravnatelja | 50KM | 2 | 1200KM |
| 3. | Pomoćnici ravnatelja | 30KM | 4 | 1440KM |
| 4. | Šefovi odsjeka | 20KM | 3 | 720KM |
| 5. | Stručni savjetnici | 10KM | 21 | 2520KM |
| 6. | Viši stručni suradnici | 10KM | 3 | 360KM |
| 7. | Stručni suradnici | 10KM | 1 | 120KM |
| 8. | Izvršni asistent | 40KM | 3 | 1440KM |
| 9. | Uposlenici | 10KM | 8 | 960KM |
|  | UKUPNO |  | 46 | 9480KM |

Maksimalni iznos ukupnih troškova na godišnjoj razini je 10.000KM.

Pravilnikom je određen maksimalni iznosi troškova službenih fiksnih telefona u Agenciji za maksimalan broj uposlenih. Ravnateljica Agencije je donijela Odluku o limitu potrošnje fiksnih telefona po radnim mjestima, kako slijedi:

|  |  |  |  |  |
| --- | --- | --- | --- | --- |
| Red.br. | Radno mjesto | Prosječno mjesečno | Broj izvršiilaca | Maksimalno mjesečno |
| 1. | Ravnatelj Agencije | 50KM | 1 | 50 KM |
| 2. | Zamjenici ravnatelja | 40KM | 2 | 80 KM |
| 3. | Pomoćnici ravnatelja | 30KM | 2 | 60 KM |
| 4. | Šefovi odsjeka | 25KM | 2 | 50 KM |
| 5. | Stručni savjetnici | 20KM | 10 | 200 KM |
| 6. | Viši stručni suradnici | 20KM | 3 | 60 KM |
| 7. | Stručni suradnici | 20KM | 0 | 0 KM |
| 8. | Izvršni asistent | 40KM | 2 | 80 KM |
| 9. | Uposlenici | 15KM | 5 | 75 KM |
|  | UKUPNO |  | 27 | 655 KM |

Fakture za mobilne i fiksne telefone se svakog mjeseca kontroliraju i vodi se tabelarna mjesečna evidencija o potrošnji. U slučaju prekoračenja mobilnih ili fiksnih telefona vrši se odbijanje od osobnog dohotka.

**PRIMJENA PRAVILNIKA O KORIŠTENJU SREDSTAVA ZA REPREZENTACIJU**

Na temelju članka 61.stavak (2) Zakona o upravi („Službeni glasnik BiH“, broj 32/02 i 102/09) i Pravilnika o korištenju sredstava za reprezentaciju („Službeni glsnik BiH“, broj 26/14) ravnateljica Agencije je donijela Pravilnik o korištenju sredstava za reprezentaciju u Agenciji za predškolosko, osnovno i srednje obrazovanje broj: 01-02-467/14 na dan 3.12.2014.godine. Po pravilniku u Agenciji imamo eksternu i internu reprezentaciju. Pravo na korištenje sredstava za eksternu reprezentaciju ima ravnatelj Agencije te druge osobe po prethodnom odobrenju ravnatelja Agencije, u okviru sredstava odobrenih za ovu namjenu.

Pravo na internu reprezentaciju imaju:

1. Ravnatelj Agencije
2. Zamjenici ravnatelja Agencije
3. Ostali službenici po prethodnom odobrenju ravnatelja Agencije

Maksimalan iznos sredstava za reprezentaciju u Agenciji iznosi 6.000KM na godišnjoj razini, i to maksimalan iznos za eksternu reprezentaciju je 1.800KM, a za internu reprezentaciju 4.200KM.

Iznos sredstava za internu reprezentaciju po radnim mjestima:

|  |  |  |  |  |
| --- | --- | --- | --- | --- |
| Red.br | Radno mjesto | Prosječno mjesečno | Broj izvršitelja | Maksimalno godišnje |
| 1. | Ravnatelj | 150 | 1 | 1800 |
| 2. | Zamjenik ravnatelja | 100 | 2 | 2400 |
|  | UKUPNO |  | 3 | 4200 |

Svaki račun od reprezentacije se kontrolira i vodi se evidencija o uporabi reprezentacije. U slučaju prekoračenja odobrenih sredstava ili korištenja reprezentacije suprotno odredbama pravilnika prekoračeni iznos se odbija od naredne plaće.

**PRIMJENA PRAVILNIKA O UVJETIMA NABAVE I KORIŠTENJU SLUŽBENIH VOZILA**

Na temelju članka 16. i 61.stavak (2) Zakona o upravi („Službeni glasnik BiH“, broj 32/02, 102/09 i 72/17) i Pravilnika o uvjetima nabave i načinu korištenja službenih vozila u institucijama BiH („Službeni glasnik BiH“, broj 26/14), ravnateljica Agencije je donijela Pravilnik o uvjetima nabave i načinu korištenja službenih vozila Agencije za predškolsko, osnovno i srednje obrazovanje broj 01-02-1-468/14 na dan 10.12.2014.godine. Pravilnik regulira uvjete nabave, broj i način korištenja službenih obveza, prava i obveze i postupanja uposlenih i osoba koja upravljaju službenim vozilima, kao i kontrola potrošnje goriva i vođenje evidencije o korištenju službenih vozila Agencije. Agenciji je utvrđeno pravo raspolaganja sa ukupno dva vozila, od čega jedno vozilo srednje klase putničkih vozila nabavne vrijednosti do 50.000KM i jedno vozilo niže srednje klase nabavne vrijednosti do 40.000KM. Sukladno Pravilniku vršimo mjesečne evidencije o potrošnji goriva po vozilima, o pređenim kilometrima i servisu. Za korištenje službenog vozila koriste se standardizirani obrasci putnog naloga. Izvan radnog vremena, u dane vikenda i blagdana, službena vozila Agencije se parkiraju na parking prostoru koji je osiguran u sklopu organizacijskih jedinica Agencije.

**STANJE STALNIH SREDSTAVA**

Nakon prethodno obavljenih pripremnih radnji, Povjerenstvo za popis imovine je dana 30.12.2020. godine izvršilo objedinjeni naturalni popis stalnih sredstava i sitnog inventara kojeg koristi Agencija za predškolsko, osnovno i srednje obrazovanje i tom prilikom zaključilo kako stvarni popis odgovara kako stanju pomoćne evidencije, tako i financijskom stanju glavne knjige za 2020. godinu.

**PROJEKTI**

U obračunskom razdoblju u Agenciji za predškolsko, osnovno i srednje obrazovanje aktivno je bilo više projekata kojim su realizane planirane aktivnosti Agencije u 2020. godini.

1. **Projekt Izrade Smjernica u inkluzivnom odgoju i obrazovanju** nije planiran u programu rada za 2020. godinu, zbog nedovoljnih proračunskih sredstava. Međutim, ovaj projekt je u potpunosti realiziran 2020. godine, a nakon što su osigurana sredstva od donatora Save the Children u Bosni i Hercegovini. Agencija je održala pripremni sastanak s ekspertima, prvi sastanak Radne skupine i četiri sastanka s fokus skupinama. Održana su tri radna sastanka na kojim su sačinjeni svi bitni elementi Smjernica. Planirano je održavanje javnih rasprava ali zbog pandemije korona virusa to nismo bili u mogućnosti, pa smo Nacrt dokumenta poslali ministarstvima i pedagoškim zavodima na davanje mišljenja. Nakon prikupljenih mišljenja i recenzije, dokument je predstavljen Odboru Agencije kojiga je i usvojio. Nakon usvajanja dokument je objavljen na web stranici Agencije.Donator je sve aktivnost financirao iz vlastitih sredstava.
2. **Projekat pod nazivom „Erasmus implementacija europske agende za obrazovanje odraslih“** je započeo krajem 2014.godine. U ovom obračunskom razdoblju je od 16.942 KM utrošeno 1.600,00 KM. Odnosno 9,4%. Aktivnosti na projektu su okončane, a zatvaranje projekta je planirano u 2021. godini.
3. **Projekat pod nazivom „Erasmus+-EPALE (Elektronska platforma za učenje odraslih)“** je započeo krajem 2014.godine i traje kontinuirano. U ovom obračunskom razdoblju od 167.329 KM, utrošeno je 45.556 KM, odnosno 27,2% . Manja realizacija je uvjetovana prekidom većine aktivnosti uslijed pandemije COVID- 19.
4. Projekat pod nazivom **„Erasmus+-eTwinning**“, je započeo krajem 2014.godine i traje kontinuirano. U ovom obračunskom razdoblju od 88.003 KM utrošeno je 32.702 KM, odnosno 37,2% Manja realizacija je uvjetovana prekidom većine aktivnosti uslijed pandemije COVID 19.

Održana je online godišnja eTwinning konferencija u Bosni i Hercegovini pod nazivom „Da je nastavnik biti lako, nastavnik bi bio svatko“. Sudionici su bili eTwinning ambasadori te aktivni eTwinneri. Dodijeljeno je niz nagrada - 8 Oznaka eTwinning škola za period 2019/2020, nagrade za najboljeg eTwinning ambasadora, inovativnog i istaknutog eTwinnera, kao i nagrade za eTwinnere čiji su projekti dobili Europsku oznaku kvaliteta. Nastavljen je proces uključivanja sveučilišnh profesora u eTw aktivnostima, organiziran je niz online sastanka u suradnji s nadležnim ministarstvima i pedagoškim zavodima, a u cilju promocije eTwinninga i vrednovanja eTwinning aktivnosti kod nastavnika. eTwinning ambasadori su intenzivno radili na promociji ove platforme putem seminara i radionica, najčešće u online okruženju. Većina eTwinning događaja na razini Bosne i Hercegovine te na međunarodnoj razini održana je u online okruženju, a neki planirani su potpuno otkazani (kao PDW za amabsadore u Bosni i Hercegovini, jer struktura događaja nije bila koncipirana da može biti održan u virtualnom okruženju). Sva odgađanja su se dogodila zbog pojave pandemije. Promptno se reagiralo na novonastalu situaciju vezanu za pandemiju i organizaciju nastave na daljinu i u online okruženju. U periodu od ožujka do kraja 2020. godine bilo je više od 70 objava na web stranici Agencije, što nijedna slična služba u okruženju ne bilježi. Održan je niz webinara i radionica na teme podržavanja učenika i nastavnika tijekom podučavanja i učenja na daljinu, formativnog ocjenjivanja te uporabe različitih web alata (Edmodo, virtualna tabla i sl.). Objavljena su četiri biltena o eTwinning aktivnostima. Sve aktivnosti su urađene u većem opsegu nego što je bilo planirano. Grant za 2019/2020 je produžen za 15 mjeseci, tako da traje do kraja ožujka 2022.godine.

1. Projekat pod nazivom **„ Osposobljavanje za provedbu zajedničke jezgre nastavnih planova i programa za građansko obrazovanje“**  je završen te će se raspoloživi iznos od 8.368 KM vratiti donatoru, budući da su sve planirane aktivnosti na istom završene.
2. Projekat pod nazivom ***Model za uspostavljanje sistema akreditcije programa za kontinuirani profesionalni razvoj VET nastavnika***

 U ovom obračunskom razdoblju sredstva nisu trošena, jer se zadnja aktivnost projekta kao i zatvaranje projekta planirala u 2020 godini. S obzirom na pandemiju COVID-19 onemogućena je realizacija planiranih aktivnosti. Cilj projekta je unapređenje kontinuiranog profesionalnog razvoja nastavnika u srednjem strukovnom obrazovanju kroz podršku uspostavljanju sustava za akreditaciju programa obuke.

1. Projekat pod nazivom ***„QEEC (Kvalitetno obrazovanje za svako dijete)“.*** je započeo u 2019 godini koji provodi Agencija zajedno s međunarodnim partnerima. Na projektu je raspoloživo 13.060 KM, od čega je potrošeno 12.463 KM. odnosno 95,4%
2. Projekat pod nazivom „ Unapređenje kvaliteta obrazovanja u BiH na osnovu rezultata PISA 2018.“je započeo u 2019 godini a isti financira Unicef. Projekat se odnosi na pružanje podrške Agenciji u realizaciji međunarodnih istraživanja. To podrazumjeva kontakte sa školskim suradnicima u tijeku pripreme, provedbe i prikupljanja podataka iz glavnog TIMSS 2019 i probnih PIRLS 2021 i PISA 2021 testiranja. Na projektu je raspoloživo 171.891 KM, od čega je realizirano 171.891 KM. odnosno 100%

 **RAVNATELJICA**

 Maja Stojkić